b'\n_START_ARTICLE_\nRuggiero Ricci\n_START_PARAGRAPH_\nRuggiero Ricci (24. hein\xc3\xa4kuuta 1918 San Francisco, Kalifornia \xe2\x80\x93 6. elokuuta 2012 Palm Springs, California) oli yhdysvaltalainen viulisti. H\xc3\xa4n oli italialaisten maahanmuuttajavanhempien poika, ja h\xc3\xa4n suoritti ensimm\xc3\xa4isen julkisen esiintymisens\xc3\xa4 kymmenvuotiaana. H\xc3\xa4n esitti silloin Henryk Wieniawskin ja Henri Vieuxtempsin musiikkia. _NEWLINE_Ricci soitti jo 11-vuotiaana Felix Mendelssohnin viulukonserton, ja pian h\xc3\xa4n teki debyyttins\xc3\xa4 Carnegie Hallissa. 1930-luvulla h\xc3\xa4n opiskeli Berliiniss\xc3\xa4 Georg Kulenkampffin johdolla._NEWLINE_Ricci palveli Yhdysvaltain armeijassa vuosina 1942\xe2\x80\x931945. H\xc3\xa4n levytti vuonna 1947 kaikki Niccol\xc3\xb2 Paganinin kaksikymment\xc3\xa4nelj\xc3\xa4 kapriisia, joiden esityksist\xc3\xa4 h\xc3\xa4net tunnetaan yh\xc3\xa4. H\xc3\xa4n kuului viulistien kansainv\xc3\xa4liseen eliittiin._NEWLINE_Ricci oli lis\xc3\xa4ksi maineikas viulunsoiton opettaja. H\xc3\xa4n hoiti professuuria Michiganin yliopistossa vuosina 1982\xe2\x80\x93187, ja h\xc3\xa4nest\xc3\xa4 tuli vuonna 1989 Salzburgin Mozarteumin vieraileva professori. Ricci vieraili lukuisia kertoja Suomessa vuodesta 1953 alkaen, ja h\xc3\xa4n kuului Sibelius-viulukilpailun tuomaristoon vuonna 1995.'